Henricus, Dei gratia Aurelianensis electus, omnibus in perpetuum. Cum in capella Sancti Leobini que in cimeterio castri Evere fuerat ab ipsius castri gente fundata, sine voluntate abbatis et fratrum Sancti Benedicti Floriacensis, divina celebrari non possint, tandem, ad preces quorumdam burgensium et fratris Joannis Macharii necnon et dilecti nostri in Christo magistri Joannis de Lorriaco, dilectus noster Garnerius abbas, suo consentiente capitulo, cum praedicto magistro qui parochialem praefati castri ecclesiam canonice noscitur possidere, super praedicta capella sub hoc pacis tenore transegit. Quod prior Everae quicunque fuerit et rector parochialis ecclesiae omnes redditus praedictae ecclesiae quocunque modo proveniant, tam pro vivis quam pro defunctis, per medium partientur. Sciendum praeterea quod parochialis B. Gudualdi ecclesia jure suo et dignitate pristina non privabitur sed deffuncti ad eamdem ecclesiam deferentur, et ibi primo pro eis unicae missae sacrificium Domino offeretur. Annuales etiam, confessiones, sponsalia quoque et purificationes et alia ad parochialem usum spectantia ibidem more solito celebrabuntur. Quod ne memoriam humanam effugiat aut aliqua malignitate inposterum valeat immutari, presenti scripto firmare sigilli nostri voluimus autoritate validare. Hoc etiam dominus Bucardus archidiaconus concessit et sigilli sui munimine approbavit, anno incarnati Verbi 1186.